Welkom-bejaarde steeds vermis: ‘Ons sal nie moed opgee nie’Die 82-jarige Karl Reich word beskryf as lank, slank en fiks en weeg sowat 80 kg. Foto: Facebook “Dis nou drie weke; 21 dae. Dit voel soos ŉ leeftyd.” So skryf Karl Reich, die 82-jarige vermiste van Welkom in die Vrystaat, se dogter, Belinda Ferreira, in ŉ inskrywing op die Facebook-groep Karl Reich Missing. “Ek sou so graag daardie irriterende ‘Beeeeelllinda’ wou gehoor het wanneer pa wou hê ek moes ophou vloek, sterk wees en baie ander dinge,” skryf Ferreira. “Dit gaan nou beter met my; nie goed nie, maar [ek staan] sterk. Ek het nog mense genader vir inligting. Geduld was nog nooit een van my sterk punte nie, maar ek leer!” Ferreira en haar man, Johan, Reich se skoonseun, het sedert die bejaarde se verdwyning ŉ hofbevel gekry wat Absa gedwing het om inligting bekend te maak wat aangedui het dat die bejaarde se kredietkaart op 25 September, die dag nadat hy as vermis aangemeld is, onsuksesvol vir drie transaksies in Johannesburg gebruik is. Beeldmateriaal van die veiligheidskameras by die vulstasie op die hoek van Volks- en Tempestweg in Jim Fouchépark, naby Reich se huis, het gewys hoe mense daar ry met sy wit Kia Cerato en goudkleurige Honda Civic. Beeldmateriaal van kameras by die tolhekke tussen Kroonstad en Johannesburg het egter niks opgelewer nie. Intussen het hulle nog geen leidrade gekry om op te volg nie, skryf Belinda. “Geen nuus van karre, banktransaksies, niks … Maar, pa, ons soek nog na jou. Ons probeer absoluut alles. Ons sál jou opspoor! Ons sal nie moed opgee nie. Ek weet pa sou nie.” Die Ferreiras het sowat tien dae gelede ŉ privaat speurder, Brad Nathanson, aangestel om hulle in hul soektog te help. Enigeen met inligting wat die polisie in hul ondersoek kan help, word gevra om Nathanson by 083 250 2007 te bel of AO Tilla Hamman van die Welkom-polisie by 057 391 6011.